Aulamas
Aulamas – upelis Lietuvoje, Panevėžio rajone; Nevėžio dešinysis intakas. Prasideda Pučekų miške, šalia Bajoriškėlių kaimo ir Juostos upelio. Pradžioje teka mišku į šiaurę Juostos hidrografinio draustinio pakraščiu. Nuo Margučių pasuka į vakarus, šiaurės vakarus, teka laukais ir pamiškėmis. Įteka į Nevėžį (Ekrano marių galą) 147,6 km nuo jo žiočių, į pietryčius nuo Dembavos, šalia Pajuosčio aerodromo. Žymesnių intakų neturi. Visa vaga, išskyrus patį žemupį, ištiesinta. Vidurupyje sudarytas tvenkinys (karjeras). Kaimai prie Aulamo: Margučiai, Kulbagalys, Pučekai, Dvarininkai, Karužiškiai. Vandenvardis Aulamas kildinamas iš ide. *aulo-s „pailga įduba, vamzdis, klonis“.